กระทรวงวัฒนธรรม จัดทำมาตรการผ่อนปรนสำหรับกิจการถ่ายทำรายการโทรทัศน์ ภาพยนตร์ไทย เสนอ ศบค.
นางยุพา ทวีวัฒนะกิจบวร ปลัดกระทรวงวัฒนธรรม เปิดเผยว่า จากการประชุมคณะกรรมการภาพยนตร์และวีดีทัศน์แห่งชาติ ซึ่งมีนายวิษณุ เครืองาม รองนายกรัฐมนตรี เป็นประธานผ่านระบบออนไลน์ ที่ประชุมได้หารือและพิจารณาเกี่ยวกับการจัดทำมาตรการผ่อนปรนกิจกรรมและกิจการเพื่อป้องกันการแพร่ระบาดของโรคโควิด-19 สำหรับกิจการถ่ายทำรายการโทรทัศน์ ภาพยนตร์ และวิดีทัศน์ เพื่อเสนอให้ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.)พิจารณาในวันที่ 10 ก.ย.นี้ เพื่อให้กิจการกองถ่ายฯ สามารถกลับมาถ่ายทำได้อีกครั้ง  โดยมาตรการหลักที่จะเสนอ อาทิ การให้กองถ่ายทุกกองต้องจัดมาตรการคัดกรองตรวจโควิด-19 อย่างเข้มงวด ด้วยชุดตรวจ  ATK ทุก 3 - 7 วัน  การผ่อนปรนการรวมคณะทำงานหน้าฉากและทุกแผนกจำนวน 50 คน หรือมากกว่านั้น  สำหรับมาตรการเพิ่มจำนวนคนในกองถ่าย อาจะต้องพิจารณาความสอดคล้องกับ ประกาศของ ศบค. เกี่ยวกับการรวมกลุ่มของบุคคล ซึ่งกิจการกองถ่ายจะต้องพิจารณาเป็นกรณีพิเศษ  เนื่องจากการเปิดกองถ่ายส่วนใหญ่จะต้องใช้บุคลากรหลายฝ่าย แต่ผู้ปฏิบัติงานหลายส่วนไม่ได้ปฏิบัติงานในเวลาเดียวกันหรือพื้นที่เดียวกัน ขณะที่มาตรการการปฏิบัติงานภายในกองถ่ายนั้น ยังคงเน้นการป้องกันโรคอย่างเคร่งครัด  เช่นเดียวกับที่เคยจัดทำคู่มือและประกาศใช้เมื่อช่วงเดือนพฤษภาคม หาก ศบค.พิจารณาเห็นชอบแล้ว  จะเร่งจัดทำหนังสือเกี่ยวกับประกาศแนวทางและข้อปฏิบัติไปส่งไปยังกรุงเทพมหานคร ผู้ว่าราชการจังหวัดทั่วประเทศและผู้ประกอบการอุตสาหกรรมบันเทิง ได้รับทราบและปฏิบัติตามมาตรการอย่างเคร่งครัดรวมทั้งจะมีการจัดประชุมเพื่อชี้แนวทางการปฏิบัติการถ่ายทำให้แก่ผู้ประกอบการได้ยึดถือปฏิบัติอย่างเข้มข้นผ่านระบบออนไลน์